將至筠先寄遲适遠三猶子
作者：蘇軾
朝代：宋

paragraphs: 露宿風餐六百里，明朝飲馬南江水。
未見豐盈犀角兒，先逢玉雪王郎子。
對牀欲作連夜語，念汝還須戴星起。
夜來夢見小於菟，猶是髧髦垂兩耳。
憶過濟南春未動，三子出迎殘雪裏。
我時移守古河東，酒肉淋漓渾舍喜。
而今憔悴一羸馬，逆旅擔夫相汝爾。
出城見我定驚嗟，身健窮愁不須恥。
我爲乃翁留十日，掣電一歡何足恃。
惟當火急作新詩，一醉兩翁勝酒美。